|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 27.februārī** |  **Nr. GND/2025/82** |
|  |  **(protokols Nr.6; 5.p.)** |

**Par iekšējā normatīvā akta “Gulbenes novada Bērnu tiesību aizsardzības sadarbības grupas nolikums” izdošanu**

Gulbenes novada pašvaldībā 2025.gada 7.februārī saņemts Gulbenes novada Bērnu tiesību aizsardzības sadarbības grupas 2025.gada 7.februāra iesniegums Nr.IP/2.31.2/25/2 (Gulbenes novada pašvaldībā reģistrēts ar Nr.GND/4.2/25/533-G), ar kuru lūgts izskatīt un apstiprināt sagatavoto Gulbenes novada Bērnu tiesību aizsardzības sadarbības grupas nolikumu jaunā redakcijā.

Ņemot vērā augstāk minēto un pamatojoties uz Valsts pārvaldes iekārtas likuma 73.panta pirmās daļas 1.punktu, kas nosaka, ka publiskas personas orgāns un amatpersona savas kompetences ietvaros var izdot iekšējos normatīvos aktus par iestādes, iestādes izveidotās koleģiālās institūcijas vai struktūrvienības uzbūvi un darba organizāciju (nolikums, reglaments), Ministru kabineta 2017.gada 12.septembra noteikumu Nr.545 “Noteikumi par institūciju sadarbību bērnu tiesību aizsardzībā” 14.punktu, kas nosaka, ka sadarbības grupa darbojas saskaņā ar pašvaldības domes izstrādāto sadarbības grupas nolikumu; sanāksmes notiek pēc vajadzības, bet ne retāk kā četras reizes gadā; sanāksmes sasauc attiecīgās sadarbības grupas vadītājs, un Gulbenes novada pašvaldības domes Izglītības, kultūras un sporta jautājumu komitejas ieteikumu, atklāti balsojot: ar 15 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Lāsma Gabdulļina, Mudīte Motivāne, Normunds Audzišs, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

IZDOT iekšējo normatīvo aktu “Gulbenes novada Bērnu tiesību aizsardzības sadarbības grupas nolikums” (pielikumā).

Gulbenes novada pašvaldības domes priekšsēdētājs A.Caunītis

|  |
| --- |
| Pielikums Gulbenes novada pašvaldības domes 2025.gada 27.februāra lēmumam Nr. GND/2025/82 |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

Gulbenē

|  |  |
| --- | --- |
| **2025.gada 27.februārī** | **Nr. GND/IEK/2025/2** |

**Gulbenes novada Bērnu tiesību aizsardzības sadarbības grupas nolikums**

*Izdots saskaņā ar Valsts pārvaldes iekārtas likuma 73.panta pirmās daļas 1.punktu un Ministru kabineta 2017.gada 12.septembra noteikumu Nr.545“Noteikumi par institūciju sadarbību bērnu tiesību aizsardzībā” 14.punktu*

**I. Vispārīgie jautājumi**

1. Gulbenes novada Bērnu tiesību aizsardzības sadarbības grupas nolikums (turpmāk – Nolikums) nosaka Gulbenes novada Bērnu tiesību aizsardzības sadarbības grupas (turpmāk – Sadarbības grupa) uzdevumus, struktūru un darba organizēšanas kārtību.
2. Sadarbības grupa ir konsultatīva koleģiāla institūcija, kuras mērķis ir nodrošināt efektīvu atbildīgo institūciju saskaņotu darbību bērnu tiesību aizsardzībā.
3. Sadarbības grupu četru pārstāvju sastāvā apstiprina Gulbenes novada pašvaldības dome (turpmāk – Dome), pieņemot attiecīgu lēmumu. Sadarbības grupas sekretāra pienākumus veic Gulbenes novada bāriņtiesas priekšsēdētāja palīgs.
4. Sadarbības grupas lēmumiem ir rekomendējošs raksturs.

**II. Sadarbības grupas kompetence**

1. Sadarbības grupai ir šādi uzdevumi:
	1. izskatīt individuālus gadījumus saistībā ar iespējamiem bērna tiesību pārkāpumiem, ja ir nepieciešama ātra rīcība un vairāku institūciju sadarbība, kā arī, ja radušos situāciju nav iespējams atrisināt vienas institūcijas ietvaros vai nav to izdevies atrisināt ilgstošā laikposmā;
	2. analizēt saņemto informāciju par katru bērnu, saskaņot turpmāko rīcību un vienoties par katras pārstāvētās institūcijas veicamajiem pasākumiem atbilstoši kompetencei;
	3. pastāvīgi veikt likumpārkāpumu profilakses darbu ar bērniem, tai skaitā savas kompetences ietvaros koordinēt lēmumu par audzinoša rakstura piespiedu līdzekļu piemērošanu bērnam izpildi;
	4. koordinēt starpinstitucionālo sadarbību bērnu uzvedības sociālās korekcijas un sociālās palīdzības programmu izstrādē un īstenošanā;
	5. analizēt situāciju bērnu tiesību aizsardzības jomā un sniegt pašvaldībai priekšlikumus bērnu tiesību aizsardzības programmas izstrādei, tostarp par nepieciešamajiem pasākumiem institūciju sadarbības sistēmas pilnveidošanai un saskaņotai un koordinētai institūciju sadarbībai;
	6. apkopot un analizēt informāciju par bērnu izdarīto likumpārkāpumu cēloņiem, to dinamiku un veicinošiem apstākļiem, sniegt priekšlikumus valsts un pašvaldību iestādēm, privātpersonām par bērnu izdarīto likumpārkāpumu cēloņu un veicinošo apstākļu novēršanu;
	7. sniegt Labklājības ministrijai priekšlikumus normatīvo aktu pilnveidei un sadarbības uzlabošanai bērnu tiesību aizsardzības jomā;
	8. informēt sabiedrību par aktuāliem bērnu tiesību aizsardzības jautājumiem;
	9. atbilstoši savai kompetencei sniegt informāciju, veikt izskaidrojošu darbu un atbalstu Gulbenes novada iedzīvotājiem;
	10. izskatīt Sadarbības grupai adresētos fizisko un juridisko personu iesniegumus un normatīvajos aktos noteiktā kārtībā sniegt uz tiem atbildi;
	11. nodrošināt fizisko personu datu aizsardzību.
2. Sadarbības grupai ir šādas tiesības:
	1. pieprasīt un saņemt no valsts, pašvaldību un citām institūcijām Sadarbības grupas darbam nepieciešamo informāciju;
	2. pieaicināt Sadarbības grupā speciālistus no Ministru kabineta noteikumos par institūciju sadarbību bērnu tiesību aizsardzībā minētajām valsts un pašvaldības iestādēm un institūcijām, nevalstiskajām organizācijām, kā arī pieaicināt citus speciālistus;
	3. piedalīties Domes, komiteju, komisiju un darba grupu sēdēs, iesniegt priekšlikumus Sadarbības grupas kompetencē esošajos jautājumos;
	4. sadarboties ar bērnu likumiskajiem pārstāvjiem, pašvaldības struktūrvienībām, iestādēm, kapitālsabiedrībām, valsts un citu pašvaldību iestādēm, biedrībām un nodibinājumiem.

**III. Sadarbības grupas struktūra un darba organizēšanas kārtība**

1. Sadarbības grupu vada tās vadītājs. Sadarbības grupas pārstāvji no sava vidus uz gadu ievēlē Sadarbības grupas vadītāju un viņa vietnieku.
2. Sadarbības grupas vadītājam ir šādi pienākumi:
	1. plānot, organizēt un vadīt Sadarbības grupas darbu;
	2. sasaukt sanāksmes, apstiprināt sanāksmju darba kārtību;
	3. kontrolēt Sadarbības grupas pārstāvjiem uzdoto pienākumu izpildi;
	4. vadīt sanāksmes;
	5. parakstīt sanāksmju protokolus un citus sagatavotos dokumentus;
	6. bez īpaša pilnvarojuma pārstāvēt Sadarbības grupu pašvaldībā, valsts un citās institūcijās;
	7. koordinēt Sadarbības grupas, pašvaldības struktūrvienību un citu institūciju sadarbību;
	8. organizēt dokumentu glabāšanu un nodošanu arhīvā atbilstoši normatīvo aktu prasībām.
3. Sadarbības grupas vadītāja vietniekam ir šādi pienākumi:
	1. pildīt Sadarbības grupas vadītāja pienākumus viņa prombūtnes laikā vai viņa uzdevumā;
	2. veikt citus uzdevumus Sadarbības grupas darbības nodrošināšanai.
4. Sadarbības grupas sekretāram ir šādi pienākumi:
	1. pēc Sadarbības grupas vadītāja ierosinājuma sagatavot izskatāmos materiālus;
	2. Sadarbības grupas vadītāja uzdevumā ne vēlāk kā dienu pirms kārtējās sanāksmes nosūtīt Sadarbības grupas pārstāvjiem informāciju un materiālus par sanāksmes darba kārtībā iekļautiem jautājumiem;
	3. saskaņojot ar Sadarbības grupas vadītāju, uzaicināt uz sanāksmi personas, kuru piedalīšanās sanāksmē ir nepieciešama;
	4. protokolēt sanāksmes;
	5. kārtot lietvedību;
	6. nodrošināt informācijas apmaiņu starp Sadarbības grupas pārstāvjiem;
	7. veikt citus uzdevumus Sadarbības grupas darbības nodrošināšanai.
5. Sadarbības grupas sanāksmēs tiek plānots darbs ar bērnu un viņa ģimeni, ievērojot paredzētos sadarbības principus, nosakot individuālu gadījumu risināšanas uzdevumus un katras institūcijas veicamo pasākumu apjomu, kā arī sniedzot atbalstu un palīdzību bērnam un ģimenei.
6. Sadarbības grupas pārstāvju atbildības jomas:
	1. Gulbenes novada sociālā dienesta pārstāvis ir atbildīgs par jautājumu koordinēšanu, ja nepieciešams izstrādāt un īstenot bērna sociālās uzvedības korekcijas un/vai sociālās palīdzības programmu, izstrādāt un realizēt ģimenes sociālās rehabilitācijas plānu, sniegt sociālo pakalpojumu bērnam un viņu likumiskajiem pārstāvjiem;
	2. Gulbenes novada bāriņtiesas pārstāvis ir atbildīgs par jautājumu koordinēšanu, kas saistīti ar bērna šķiršanu no ģimenes, bērna aizgādības tiesības pārtraukšanu vai atņemšanu vecākiem, bērna ārpusģimenes aprūpi, bērna atgriešanu ģimenē, bērna un vecāku domstarpībām, vecāku domstarpībām bērna audzināšanas jautājumos un citos jautājumos, kuru risināšana ietilpst bāriņtiesas kompetencē;
	3. Gulbenes novada Izglītības pārvaldes pārstāvis ir atbildīgs par jautājumu koordinēšanu, ja konstatēto problēmu novēršanai nepieciešams atbalsta komandas darbs izglītības iestādē;
	4. Gulbenes novada Pašvaldības policijas pārstāvis ir atbildīgs par jautājumu koordinēšanu, kas saistīti ar preventīviem pasākumiem likumpārkāpumu novēršanai.
7. Sadarbības grupas sanāksmes notiek pēc vajadzības, bet ne retāk kā četras reizes gadā.
8. Sadarbības grupas sanāksmē izskatāmos jautājumus var ierosināt Sadarbības grupas pārstāvis, kā arī jebkurš speciālists, kurš, pildot savus darba pienākumus, nonācis saskarsmē ar bērnu, kuram nepieciešams atbalsts uzvedības un sociālo prasmju korekcijā.
9. Sadarbības grupas sanāksmes darba kārtībā paredzētos jautājumus var izskatīt, ja sanāksmē piedalās ne mazāk kā puse no tās pārstāvjiem.
10. Sadarbības grupas lēmumi tiek pieņemti vienojoties, panākto vienošanos norādot sanāksmes protokolā. Gadījumā, ja, izskatot individuālo gadījumu, nevar vienoties par saskaņotu un koordinētu sadarbību, Sadarbības grupas vadītājs par to informē Bērnu aizsardzības centru.

**IV. Sadarbības grupas atbildība**

1. Sadarbības grupas pārstāvjiem ir aizliegts izpaust informāciju, kas tika iegūta, pildot savus uzdevumus – ziņas par personas datiem, par nepilngadīgo izdarītajiem likumpārkāpumiem un ziņas, kas jebkādā veidā varētu kaitēt bērna turpmākai attīstībai vai viņa psiholoģiskā līdzsvara saglabāšanai.
2. Sadarbības grupa savā darbībā ievēro ētikas normas.

**V. Noslēguma jautājumi**

1. Nolikums stājas spēkā 2025.gada 1.martā.
2. Atzīt par spēku zaudējušu Gulbenes novada Bērnu tiesību aizsardzības sadarbības grupas nolikumu, kas apstiprināts Gulbenes novada domes 2018.gada 22.februāra sēdē (protokols Nr.3, 51.§).

Gulbenes novada pašvaldības domes priekšsēdētājs A.Caunītis